Mostra «Nómades» de Manuel Valcárcel. Vigo - Afundación
04-12-2019 04-01-2020 Mostra «Nómades» de Manuel Valcárcel. Vigo Infórmate aquí sobre a colección de fotografías do monfortino con Afundación	Sede Afundación Vigo Policarpo Sanz, 24 - 26. Vigo (Pontevedra) Afundación socioculturales@afundacion.org Europe/Madrid public true Engadir o calendario
Do 4 de decembro ao 4 de xaneiro, a Sede Afundación de Vigo acolle na súa Sala I a exposición «Nómades», un proxecto fotográfico de Manuel Valcárcel que se somerxe no mundo do nomadismo por diversas latitudes do planeta. Este traballo, nacido no ano 2004, volve agora á actualidade para enfocar a ollada na fonda conexión entre persoas e natureza.
Fai 15 anos, o fotógrafo Manuel Valcárcel conviviu cun pobo nómade de cada continente, retratando as súas experiencias cunha respectuosa ollada no Tíbet, Alxeria, Romanía, O Perú e Papúa Nova-Guinea. «Nómades» convida a reflexionarmos sobre outras latitudes e xeitos de vida, a miúdo estigmatizados polo descoñecemento e o prexuízo. Historicamente, asociamos o nomadismo a un estadio evolutivo inferior, mais cómpre estudalo como un fenómeno complexo con multitude de causas. A escaseza de recursos non é a única delas, ao estarmos perante unha tradición cultural con moito arraigamento e estratexias de adaptación ao medio moi sofisticadas.
O manexo sostíbel dos recursos e a fonda relación coa natureza son parte da idiosincrasia destes pobos que se achan en evidente retroceso, en gran medida, por mor de conflitos empresariais e gobernamentais, e polo quentamento global, que modifica ou, directamente, destrúe os seus espazos e mecanismos ancestrais.
Tomar conciencia no 2020 de que aínda existen pobos non sedentarios, permítenos ter unha visión plural, realista e, en definitiva, máis tolerante do mundo en que vivimos.